CELEX: 32016D2318
Language: el
Date: 2016-12-16 00:00:00
Title: Εκτελεστική απόφαση (ΕΕ) 2016/2318 της Επιτροπής, της 16ης Δεκεμβρίου 2016, σχετικά με παρέκκλιση από την αμοιβαία αναγνώριση, από την Ισπανία, των αδειών κυκλοφορίας για βιοκτόνα που περιέχουν brodifacoum (βρωδιφακούμη) σύμφωνα με το άρθρο 37 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2016) 8414]

20.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 345/72
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/2318 ΤΗΣ ΕΠΙΤΡΟΠΉΣ
   της 16ης Δεκεμβρίου 2016
   σχετικά με παρέκκλιση από την αμοιβαία αναγνώριση, από την Ισπανία, των αδειών κυκλοφορίας για βιοκτόνα που περιέχουν brodifacoum (βρωδιφακούμη) σύμφωνα με το άρθρο 37 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2016) 8414]
      
   
   (Το κείμενο στην ισπανική γλώσσα είναι το μόνο αυθεντικό)
   Η ΕΥΡΩΠΑΪΚH ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 37 παράγραφος 2 στοιχείο β),
   Εκτιμώντας τα ακόλουθα:
   
               (1)
            
            
               Η εταιρεία Syngenta Crop Protection AG («ο αιτών») υπέβαλε πλήρεις αιτήσεις στην Ισπανία για την αμοιβαία αναγνώριση αδειών που έχουν χορηγηθεί από την Ιρλανδία για τρωκτικοκτόνα που περιέχουν τη δραστική ουσία brodifacoum («τα προϊόντα»). Η Ιρλανδία ενέκρινε τα προϊόντα ως τρωκτικοκτόνα για χρήση σε εσωτερικούς χώρους, σε εξωτερικούς χώρους γύρω από κτίρια, καθώς και σε αποχετεύσεις από επαγγελματίες και καταρτισμένους επαγγελματίες, καθώς και για χρήση σε εσωτερικούς και εξωτερικούς χώρους γύρω από κτίρια από το ευρύ κοινό.
            
         
               (2)
            
            
               Σύμφωνα με το άρθρο 37 παράγραφος 2 του κανονισμού (ΕΕ) αριθ. 528/2012, η Ισπανία πρότεινε στον αιτούντα να προσαρμόσει τους όρους και τις προϋποθέσεις χορήγησης των αδειών που θα χορηγούνταν στην Ισπανία και πρότεινε τον περιορισμό της χρήσης των προϊόντων μόνο από καταρτισμένους επαγγελματίες και σε εσωτερικούς χώρους. Σκοπός των εν λόγω περιορισμών είναι η προστασία του περιβάλλοντος που αναφέρεται στο άρθρο 37 παράγραφος 1 στοιχείο α) του κανονισμού (ΕΕ) αριθ. 528/2012 με την πρόληψη κρουσμάτων πρωτογενούς και δευτερογενούς δηλητηρίασης μη στοχευόμενων ζώων εξαιτίας των επικίνδυνων ιδιοτήτων του brodifacoum, που το καθιστούν δυνάμει ανθεκτικό στην αποδόμηση (έμμονο), βιοσυσσωρεύσιμο και τοξικό ή άκρως ανθεκτικό και άκρως βιοσυσσωρεύσιμο.
            
         
               (3)
            
            
               Ο αιτών διαφώνησε με τους προτεινόμενους περιορισμούς και έκρινε ότι τα μέτρα αυτά δεν είναι επαρκώς αιτιολογημένα για τους λόγους που προβλέπονται στο άρθρο 37 παράγραφος 1 του κανονισμού (ΕΕ) αριθ. 528/2012. Ως εκ τούτου, στις 18 Απριλίου 2016 η Ισπανία ενημέρωσε την Επιτροπή, σύμφωνα με το άρθρο 37 παράγραφος 2 δεύτερο εδάφιο του εν λόγω κανονισμού.
            
         
               (4)
            
            
               Σύμφωνα με τους όρους για την έγκριση της ουσίας brodifacoum που προβλέπονται στην οδηγία 2010/10/ΕΕ της Επιτροπής (2), οι εγκρίσεις βιοκτόνων που περιέχουν brodifacoum υπόκεινται σε όλα τα ενδεδειγμένα και διαθέσιμα μέτρα μετριασμού του κινδύνου με σκοπό τον περιορισμό του κινδύνου πρωτογενούς και δευτερογενούς έκθεσης μη στοχευόμενων ζώων, καθώς και των μακροπρόθεσμων επιδράσεων της ουσίας στο περιβάλλον. Τα εν λόγω μέτρα μπορούν να περιλαμβάνουν, μεταξύ άλλων, περιορισμό της χρήσης του προϊόντος μόνο σε επαγγελματική χρήση ή περιορισμούς όσον αφορά την περιοχή χρήσης των προϊόντων.
            
         
               (5)
            
            
               Η Επιτροπή σημειώνει ότι η πρόταση της Ισπανίας αποτελεί μέρος εθνικής δέσμης μέτρων μετριασμού του κινδύνου των αντιπηκτικών τρωκτικοκτόνων, η οποία διαβιβάστηκε στην Επιτροπή το 2012 στο πλαίσιο των συζητήσεων σχετικά με τα μέτρα μετριασμού του κινδύνου που εφαρμόζονται από τα κράτη μέλη κατά την αδειοδότηση των αντιπηκτικών τρωκτικοκτόνων βιοκτόνων.
            
         
               (6)
            
            
               Όσον αφορά τον περιορισμό μόνο στους καταρτισμένους επαγγελματίες, η Επιτροπή σημειώνει ότι η εν λόγω κατηγορία χρηστών θεωρείται ότι διαθέτει τις απαιτούμενες γνώσεις, δεξιότητες και ικανότητες που της δίνουν τη δυνατότητα να εξετάζει τους κινδύνους για τα μη στοχευόμενα ζώα από τη χρήση τρωκτικοκτόνων. Επομένως, η εν λόγω κατηγορία χρηστών θεωρείται ότι είναι σε θέση να αποφασίζει ποια τρωκτικοκτόνα είναι απαραίτητα για να καταπολεμηθεί η παρουσία επιβλαβών οργανισμών με τον μικρότερο αντίκτυπο στο περιβάλλον.
            
         
               (7)
            
            
               Όσον αφορά τον προτεινόμενο περιορισμό μόνο σε εσωτερικούς χώρους, μέσω αυτού αποφεύγεται η έκθεση μη στοχευόμενων ζώων, όπως μικρά θηλαστικά που ζουν γύρω από τα κτίρια, σε brodifacoum, γεγονός που οδηγεί σε μείωση των κρουσμάτων πρωτογενούς δηλητηρίασης. Κατά συνέπεια, ο περιορισμός μπορεί να συμβάλει στη μείωση της δευτερογενούς δηλητηρίασης θηρευτών που καταναλώνουν τα μολυσμένα ζώα.
            
         
               (8)
            
            
               Η προτεινόμενη παρέκκλιση είναι σύμφωνη με τις ειδικές διατάξεις που καθορίζονται στην οδηγία 2010/10/ΕΕ, οι οποίες παρέχουν στα κράτη μέλη ορισμένο βαθμό διακριτικής ευχέρειας για την εφαρμογή των κατάλληλων και διαθέσιμων μέτρων μετριασμού του κινδύνου ως προϋπόθεση για την έγκριση προϊόντων που περιέχουν brodifacoum. Η προτεινόμενη παρέκκλιση δικαιολογείται για την προστασία του περιβάλλοντος, ιδίως διότι αποσκοπεί στην πρόληψη ή τη μείωση της πρωτογενούς και δευτερογενούς δηλητηρίασης μη στοχευόμενων οργανισμών. Ως εκ τούτου, η Επιτροπή θεωρεί ότι η προτεινόμενη παρέκκλιση από την αμοιβαία αναγνώριση πληροί τον όρο που αναφέρεται στο άρθρο 37 παράγραφος 1 στοιχείο α) του κανονισμού (ΕΕ) αριθ. 528/2012.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η παρέκκλιση από την αρχή της αμοιβαίας αναγνώρισης που προτείνει η Ισπανία για τα προϊόντα που αναφέρονται στην παράγραφο 2 δικαιολογείται για λόγους προστασίας του περιβάλλοντος, όπως αναφέρεται στο άρθρο 37 παράγραφος 1 στοιχείο α) του κανονισμού (ΕΕ) αριθ. 528/2012.
   2.   Η παράγραφος 1 εφαρμόζεται στα προϊόντα που προσδιορίζονται από τους ακόλουθους αριθμούς υποθέσεων, όπως προβλέπεται από το Μητρώο Βιοκτόνων:
   
               α)
            
            
               BC-KC011180-73·
            
         
               β)
            
            
               BC-VM011322-40.
            
         Άρθρο 2
   Η παρούσα απόφαση απευθύνεται στο Βασίλειο της Ισπανίας.
   
      Βρυξέλλες, 16 Δεκεμβρίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 167 της 27.6.2012, σ. 1.
   
      (2)  Οδηγία 2010/10/ΕΕ της Επιτροπής, της 9ης Φεβρουαρίου 2010, για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση του brodifacoum (βρωδιφακούμη) ως δραστικής ουσίας στο παράρτημα I (ΕΕ L 37 της 10.2.2010, σ. 44).